(Návrh)

Zákon 

z ... 2012,

ktorým sa mení a dopĺňa zákon č. 215/2006 Z. z. o odškodňovaní osôb poškodených násilnými trestnými činmi v znení zákona č. 79/2008 Z. z.  
a ktorým sa menia a dopĺňajú niektoré zákony

Národná rada Slovenskej republiky sa uzniesla na tomto zákone:

Čl. I

Zákon č.  215/2006 Z. z. o odškodňovaní osôb poškodených násilnými trestnými činmi v znení  zákona č. 79/2008 Z. z. sa mení a dopĺňa takto:

1. V § 2 písmeno b) znie: 
„b) ujmou na zdraví ublíženie na zdraví, ťažká ujma na zdraví alebo smrť spôsobené trestným činom spáchaným inou osobou, a morálna škoda spôsobená trestným činom znásilnenia, sexuálneho násilia alebo sexuálneho zneužívania spáchaným inou osobou,“.

2. § 2 sa dopĺňa písmenom e), ktoré znie:
„e) trestným činom aj čin inak trestný, spáchaný osobou, ktorá nie je trestne zodpovedná pre nepríčetnosť alebo vek.“.    

3. V § 4 ods. 1 sa vypúšťajú slová „alebo vek“.

4. V § 5 ods. 1  posledná veta znie: „Poškodený trestným činom znásilnenia, sexuálneho násilia alebo sexuálneho zneužívania má nárok aj na vyplatenie odškodnenia za spôsobenú morálnu škodu v sume desaťnásobku minimálnej mzdy.“.

5. V § 5 sa vypúšťa odsek 4. 

6. § 7 znie:
„§ 7

	Odškodnenie vypočítané podľa § 5 a 6 možno primerane znížiť, ak poškodený spoluzavinil ujmu na zdraví alebo neprijal opatrenia, aby odškodnenie získal od páchateľa trestného činu, ktorým mu bola spôsobená ujma na zdraví.“:

7. V § 8 ods. 2 prvá veta znie: 
„Žiadosť treba podať orgánu podľa odseku 1 v lehote šiestich mesiacov odo dňa nadobudnutia právoplatnosti rozsudku alebo trestného rozkazu uvedeného v § 4 ods. 1, alebo iného rozhodnutia orgánu činného v trestnom konaní alebo súdu, ktorý v prípadoch uvedených v § 4 ods. 2 vo veci naposledy konal.“.

8. V § 8 ods. 3 prvá veta znie: 
„Ak súd v trestnom konaní poškodeného s jeho nárokom odkázal na občianske súdne konanie alebo konanie pred iným orgánom, žiadosť treba podať v lehote šiestich mesiacov odo dňa nadobudnutia právoplatnosti rozhodnutia, ktorým sa rozhodlo o nároku poškodeného v občianskom súdnom konaní alebo konaní pred iným orgánom.“. 

9. V § 9 ods. 2 písmeno a) znie: 
„a) právoplatný rozsudok alebo trestný rozkaz uvedený v § 4 ods. 1, alebo iné právoplatné rozhodnutie orgánu činného v trestnom konaní alebo súdu, ktorý v prípadoch uvedených v § 4 ods. 2 vo veci naposledy konal; ak poškodený nemôže také rozhodnutie pripojiť, je potrebné, aby označil orgán činný v trestnom konaní alebo súd, ktorý o trestnom čine naposledy konal, a súčasne uviedol údaje o osobe podozrivej zo spáchania trestného činu, ktorým bola poškodenému spôsobená ujma na zdraví, ak je poškodenému taká osoba známa,“.

10.  V § 9 ods. 5 sa nad slovom „súde“ vypúšťa odkaz 3 vrátane poznámky pod čiarou k odkazu 3. 

11. V § 10 odsek 1 znie: 
„(1) Ministerstvo, ktoré rozhoduje o žiadostiach podľa tohto zákona, je pri preverovaní skutočností dôležitých pre rozhodnutie o podanej žiadosti oprávnené nahliadať do príslušných trestných spisov alebo požadovať od orgánov činných v trestnom konaní, súdov, iných štátnych orgánov, vyšších územných celkov, obcí a iných právnických osôb a fyzických osôb súčinnosť pri získavaní informácií, ktoré sú nevyhnutné na rozhodnutie o odškodnení.“.

12. § 17 znie: 
„§ 17

Týmto zákonom sa preberajú právne záväzné akty Európskej únie uvedené v prílohe.“.

13. Za § 18 sa vkladá § 18a, ktorý vrátane nadpisu znie:

„§ 18a
Prechodné ustanovenia k úpravám účinným od 1. mája 2013

Ak bol trestný čin spáchaný pred 1. májom 2013, postupuje sa podľa predpisov účinných do 30. apríla 2013.“.

14. V názve prílohy sa slová „právnych aktov Európskych spoločenstiev a“ nahrádzajú slovami „právne záväzných aktov“.

Čl. II
	
	Zákon č. 119/1990 Zb. o súdnej rehabilitácii v znení zákona č. 47/1991 Zb.  a zákona č. 633/1992 Zb.   sa mení a dopĺňa takto:

1. V § 23 ods. 1 písm. a) sa slová „2 500 Kčs“ nahrádzajú slovami „83 eur“. 

2. V § 23 ods. 1 písm. c) sa slová „200 Kčs“ nahrádzajú slovami „6,70 eura“, slová „600 Kčs“ sa nahrádzajú slovami „20 eur“ a slová „150 Kčs“ sa nahrádzajú slovami „5 eur“. 

3. V § 23 ods. 4 písm. b) sa slová „30 000 Kčs“ nahrádzajú slovami „995,90 eura“. 

4. V § 23 odseky 5 a 6 znejú:  
„(5) Náhrada sa vypláca v hotovosti alebo sa na žiadosť oprávnenej osoby prevedie  na ňou uvedený účet  v banke alebo v pobočke zahraničnej banky, ktorá má sídlo v Slovenskej republike.

 (6) Podmienky a spôsob určovania výšky náhrady za stratu na zárobku vzhľadom na zmeny, ktoré nastali vo vývoji mzdovej úrovne, ustanoví všeobecne záväzný právny predpis, ktorý vydá vláda Slovenskej republiky.“ . 

5. V § 25 ods. 7 písm. a) sa slová „20 Kčs“ nahrádzajú slovami „0,70 eura“.

6. V § 25 ods. 7 písm. b) sa slová „15 Kčs“ nahrádzajú slovami „0,50 eura“. 

7. V § 27 sa slová „100 000 Kčs“ nahrádzajú slovami „3 319,40 eura“. 

8. Za § 35 sa vkladá § 35a, ktorý vrátane nadpisu znie:

„§ 35a
Zrušovacie ustanovenie účinné od 1. apríla 2013

	Zrušuje sa nariadenie vlády Slovenskej republiky č. 302/1996 Z. z. o vydaní štátnych rehabilitačných dlhopisov.“.

Čl. III

Zákon Slovenskej národnej rady č. 319/1991 Zb. o zmiernení niektorých majetkových a iných krívd a o pôsobnosti orgánov štátnej správy Slovenskej republiky v oblasti mimosúdnych rehabilitácií v znení zákona č. 312/1992 Zb., zákona č.  492/1992 Zb., zákona č. 154/1993 Z. z., zákona č. 86/1994 Z. z., zákona č. 512/2003 Z. z. a zákona č.  325/2007 Z. z. sa mení takto: 

1. V § 3 ods. 2 písm. b) sa slová „60 000 Kčs“ nahrádzajú slovami „1 991,70 eura“. 

2. V § 3 ods. 2 písm. c) sa slová „15 000 Kčs“ nahrádzajú slovami „497,90 eura“ a slová „60 000 Kčs“ sa nahrádzajú slovami „1 991,70 eura“. 
3. Poznámka pod čiarou k odkazu 10 znie: 
„10) § 4 zákona č. 514/2003 Z. z o zodpovednosti za škodu spôsobenú pri výkone verejnej moci a o zmene niektorých zákonov v znení neskorších predpisov.“. 

4. V § 5 ods.  4 sa slová „3 000 Kčs“ nahrádzajú slovami „99,60 eura“. 

5. Poznámka pod čiarou k odkazu 18 znie:  
„18) Zákon č. 119/1990 Zb. o súdnej rehabilitácii v znení neskorších predpisov.“. 

ČI. IV

Zákon č. 305/1999 Z. z. o zmiernení niektorých krívd osobám deportovaným do nacistických koncentračných táborov a zajateckých táborov v znení zákona č. 126/2002 Z. z. a zákona č. 477/2008 Z. z. sa mení takto:

§ 6 vrátane nadpisu znie: 
„§ 6
Vyplatenie odškodnenia

(1) Ministerstvo priznanú náhradu vyplatí  oprávnenej osobe uvedenej v § 2 ods. 3 v hotovosti alebo prevodom na účet v banke alebo v pobočke zahraničnej banky, ktorá má sídlo v Slovenskej republike, ak o to oprávnená osoba uvedená v § 2 ods. 3 požiada a ak v žiadosti uvedie účet, na ktorý jej má byť náhrada vyplatená. 

(2) Ak oprávnená osoba uvedená v § 2 ods. 3 zomrela, ministerstvo odškodnenie priznané osobe, na ktorú prešlo právo žiadať odškodnenie podľa § 2 ods. 4, vyplatí v hotovosti alebo  prevodom na účet v banke alebo v pobočke zahraničnej banky, ktorá má sídlo v Slovenskej republike, ak o to oprávnená osoba požiada a ak v žiadosti uvedie účet, na ktorý  jej má byť náhrada vyplatená.“.

Čl. V 

	Tento zákon nadobúda účinnosť 1. mája  2013.